KTC ออกหุ้นกู้ 2.5 พันลบ. ขายผู้ลงทุนทั่วไป 29-31 พ.ค.นี้
KTC ออกหุ้นกู้ 2.5 พันลบ. อายุ 5 ปี ดอกเบี้ยเฉลี่ย 3.1423%ต่อปี ขายผู้ลงทุนทั่วไป 29-31 พ.ค.นี้
4 พ.ค. 2560

บริษัทบัตรกรุงไทย จำกัด (มหาชน) หรือ KTC ระบุว่า บริษัทยื่นแบบแสดงรายการข้อมูลกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้บริษัท ครั้งที่ 2/2560 มูลค่าไม่เกิน 2,500 ล้านบาท อายุ 5 ปี ครบกำหนดไถ่ถอนปี พ.ศ.2565 กำหนดอัตราดอกเบี้ยคงที่ปีที่ 1 ถึงปีที่ 3 ด้วยอัตรา 3.00% ต่อปี ส่วนปีที่ 4 อัตราดอกเบี้ยคงที่ 3.25% ต่อปี และ ปีที่ 5 อัตราดอกเบี้ยคงที่ 3.50% ต่อปี โดยคิดเป็นอัตราดอกเบี้ยเฉลี่ยเท่ากับ 3.1423% ต่อปี ชำระดอกเบี้ยทุก 3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ดังกล่าวให้แก่ผู้ลงทุนทั่วไปที่ไม่ใช่ผู้ลงทุนสถาบันหรือผู้ลงทุนประเภทสหกรณ์ ระยะเวลาจองซื้อระหว่างวันที่ 29-31 พ.ค.60 โดยมีธนาคารกรุงไทย ธนาคารซีไอเอ็มบี ไทย ธนาคารธนชาต และธนาคารยูโอบี เป็นผู้จัดการการจัดจำหน่ายหุ้นกู้ครั้งนี้ ทั้งนี้บริษัทมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้เพื่อใช้ในการดำเนินธุรกิจและขยายธุรกิจของบริษัท
ขณะที่บริษัท ทริสเรทติ้ง จำกัด จัดอันดับความน่าเชื่อถือของหุ้นกู้ที่ “A+” แนวโน้มเครดิต “Stable”เมื่อวันที่ 30 มี.ค.60
อนึ่ง ณ วันที่ 26 เม.ย.60 บริษัทมีหุ้นกู้ที่ยังไม่ครบกำหนดไถ่ถอนจำนวนทั้งสิ้น 37 รุ่น มูลค่าคงค้างรวม 42,285 ล้านบาท โดยหุ้นกู้ทั้ง 37 รุ่น มีเงื่อนไขการดำรงอัตราส่วนทางการเงิน คือ อัตราส่วนของหนี้สินต่อส่วนของผู้ถือหุ้น (Debt to Equity Ratio) ตลอดอายุของหุ้นกู้ไม่เกิน 10 ต่อ 1 โดย ณ วันที่ 31 ธ.ค.59 บริษัทมีอัตราส่วนหนี้สินต่อส่วนของผู้ถือหุ้น (Debt to Equity Ratio) เท่ากับ 5.62 เท่า